
Hisztidint tartalmazó peptidek átmenetifémekkel történő oldategyensúlyi vizsgálata

Kulcsszavak: peptid; hisztidin; átmenetifém; komplex;
Munkám során célul tűztük ki az egy, két, illetve három hisztidin aminosavat tartalmazó peptidek komplexképzésének vizsgálatát Cd(II)-ionnal, ahol az egy hisztidint tartalmazó peptid vizsgálatát kiegészítettük a Cu(II), Ni(II) és a Zn(II)-fémionok vizsgálatával is.
A Cu(II), Ni(II), Zn(II) és Cd(II)-fémionok Ac-SPKTNMKHA-NH2 nonapeptiddel való komplexképzésének vizsgálatánál meghatároztuk az adott fémion-ligandum rendszerekre jellemző komplex összetételeket és a részecskék stabilitását, amelyen át információt kaphattunk az egyes fémionok ligandum-affinitásáról.
Legstabilabb komplexeket a Cu(II)-ion képezte, amely fémion-ligandum rendszerében változatos összetételű monokomplexek jöttek létre a titrálás előrehaladtával, s amelyek nagyobb koncentrációban fordultak elő az oldatban (MLH2, ML, MLH-1, MLH-2, MLH-3).
Ugyancsak stabil komplexeket képez a Ni(II)-ion, de kevésbé változatos összetétellel, mint a Cu(II)-nonapeptid minta esetén (MLH, MLH-1, MLH-2, MLH-3).
Eredményeink alapján gyenge komplexképző ligandumnak bizonyult a Zn(II)- és a Cd(II)-ion, amelyekkel a vizsgált nonapeptid gyakorlatilag nem képzett komplexeket.
A leírt megfigyelések és tapasztalatok alapján a ligandum fémionmegkötő képessége a Cu(II) > Ni(II) > Zn(II) ~ Cd(II) sorrendben változik.
A Cd(II)-tetrapeptidekkel alkotott rendszerében sikerült kimutatnunk részecskeképződést. A vizsgálati eredmények kiértékelései azt az eredményt hozták, hogy a hisztidin-szám növelése összességében megnöveli a kialakuló komplexek stabilitását, azonban nem mindegy, hogy a kötőhelyet biztosító aminosavak milyen pozícióban vannak jelen a molekulában.
A vizsgált hisztidin-elrendeződések az alábbi sorrendben biztosítanak optimálisabb kötődést és stabilabb koordinációt: HisXHis > HisHis > HisXXHis.
Az eredmények alapján így megállapíthatjuk, hogy önmagában a hisztidin oldalláncbeli imidazolgyűrűje - a hisztidinek számának növelésével sem - jelent stabilis kötőhelyet a Cd(II)-ion számára. Ugyanakkor növelhetjük a peptid Cd(II)-ion megkötő képességét és szelektivitását olyan peptidekkel, amelyek a hisztidin mellett vagy helyett oldalláncbeli kén-donoratomot tartalmaznak.
Így munkánkat ilyen peptidek tervezésével, szintézisével és vizsgálatával fogjuk folytatni.



